Η καλοσύνη θα κάνει τον κόσμο να ανθίσει! 
«Η καλοσύνη είναι αρετή των δυνατών ανθρώπων»(7), έλεγε ο ποιητής και φιλόσοφος Χαλίλ Γκιμπράν. Οι επιστήμονες προσθέτουν ότι μας κάνει πιο υγιείς, πιο χαρούμενους, πιο ακαταμάχητους. Το να σηκωθείς από τη θέση σου στο μετρό για να καθίσει ένας συνεπιβάτης που φαίνεται κουρασμένος, να αφήσεις ένα αστείο μήνυμα στον φίλο που δεν περνά τις καλύτερές του ημέρες, ή να κεράσεις τον κολλητό σου χωρίς αφορμή είναι πράξεις καθημερινής καλοσύνης, που με μια ματιά φαίνονται ασήμαντες. Σκεφτείτε, όμως, πώς αισθανθήκατε τη στιγμή που κάνατε μια τέτοια κίνηση (20). Τη ζεστασιά που πλημμύρισε την καρδιά σας. Το χαμόγελο που ζωγραφίστηκε στο πρόσωπό σας. Ωστόσο, πέρα από τη χαρά της στιγμής, τέτοιες συμπεριφορές έχουν πολύ πιο θετικό αντίκτυπο στη ζωή μας από ό,τι θα μπορούσαμε να φανταστούμε. 
Η καλοσύνη, λένε οι ειδικοί, ξεκλειδώνει μια μορφή ψυχικής και σωματικής δύναμης και τα οφέλη της είναι πλέον και επιστημονικά αποδεδειγμένα. Ψυχολόγοι από το Πανεπιστήμιο του Σάσεξ, σε μια πρόσφατη μελέτη τους επιβεβαιώνουν πως το ότι νιώθουμε όμορφα, κάθε φορά που κάνουμε μια ευγενική πράξη, δεν είναι τυχαίο. Εκείνες τις στιγμές ο εγκέφαλός μας πλημμυρίζει με σεροτονίνη, την ορμόνη δηλαδή που είναι υπεύθυνη για τα συναισθήματα ικανοποίησης και ευχαρίστησης. Παράλληλα, απελευθερώνονται ενδορφίνες, δηλαδή μικρές ομάδες πρωτεϊνών που η δράση τους είναι ιδιαίτερα ευεργετική, καθώς μας ηρεμούν, μας δημιουργούν αίσθημα ευδαιμονίας, ενισχύουν το ανοσοποιητικό μας σύστημα. Ταυτόχρονα, μειώνουν τα επίπεδα της αδρεναλίνης, η οποία προκαλεί στρες. 
Επιπλέον, με το να είμαστε καλοί με τους άλλους, βγάζουμε τον εαυτό μας από το κέντρο του μικροσύμπαντός μας. Η καλοσύνη στρέφει την προσοχή μας στον κόσμο, στους ανθρώπους γύρω μας και μας προτρέπει να συνδεθούμε μαζί τους. (15) Να αλληλοεπιδράσουμε. Κάθε μικρή πράξη γενναιοδωρίας φτιάχνει μια γέφυρα προς έναν άλλο άνθρωπο. (14) Είναι σαν να λέμε στον άλλο «σε βλέπω», «είσαι εκεί», «δεν αδιαφορώ για εσένα». «Είμαι μαζί σου». «Καταλαβαίνω». Φαντάζεστε πόσο σημαντική μπορεί να αποδειχτεί αυτή η ιδιότητα της ενσυναίσθησης στις μέρες μας, όταν ξοδεύουμε τόσο χρόνο σκυμμένοι πάνω από την οθόνη ενός κινητού, αποφεύγοντας το βλέμμα του ανθρώπου που κάθεται απέναντί μας, το πρόσωπο που μπορεί να μας χαρίσει ένα αυθόρμητο χαμόγελο; Αποτέλεσμα της ενσυναίσθησης, λένε οι επιστήμονες, είναι η απλή, θετική αλληλεπίδραση με τους ανθρώπους γύρω μας. (19) Σύμφωνα με πρόσφατη μελέτη, η καλοσύνη μάς κρατά συνδεδεμένους, αλλά και ανοιχτούς απέναντι στο περιβάλλον μας, σε ουσιαστική επικοινωνία τόσο με τους γύρω μας όσο και με τον ίδιο τον εαυτό και τα συναισθήματά μας. Και αυτό μόνο καλύτερους ανθρώπους μπορεί να μας κάνει.
 Επιπλέον, οι ειδικοί συνδέουν την καλοσύνη με τη μακροζωία (22). Εκείνοι που αλληλεπιδρούν με τους συνανθρώπους τους και προσφέρουν σε αυτούς έχουν περισσότερους φίλους, είναι πιο κοινωνικοί και αυτό τους εξασφαλίζει ένα πιο ποιοτικό επίπεδο ζωής. Τελευταίο, αλλά καθόλου αμελητέο: (16) εκτός όλων των άλλων, η καλοσύνη μάς ομορφαίνει. H ψυχολόγος, Μελίσα Μπρόντρικ, γράφει: «Όταν κάνουμε καλές πράξεις, αποκτούμε καλύτερη εικόνα για τον εαυτό μας και αυτό με τη σειρά του τονώνει την αυτοπεποίθησή μας. Οι άνθρωποι με αυτοπεποίθηση είναι πάντα πιο ελκυστικοί. Σχεδόν... ακαταμάχητοι». 
Ένα ακόμη σημαντικό στοιχείο είναι ότι οι ερευνητές του Πανεπιστημίου του Σάσεξ για πρώτη φορά διαχώρισαν την καλοσύνη σε αυθεντικό αλτρουισμό και σε «καλοσύνη στρατηγικής», την καλή πράξη, δηλαδή, από την οποία περιμένουμε ανταπόδοση. Ο επικεφαλής της ίδιας έρευνας γίνεται πιο διορατικός και διερωτάται: «Φαντάζεστε πόσο καλύτερος θα μπορούσε να γίνει ο κόσμος, αν αξιοποιούσαμε τα οφέλη της καλοσύνης μέσα από πράξεις εθελοντισμού και φιλανθρωπίας; (18) Πόσο πιο αρμονική θα ήταν μια κοινωνία, τα μέλη της οποίας θα ήθελαν αυθόρμητα να κάνουν τους άλλους γύρω τους να αισθάνονται πιο ευχάριστα, χωρίς να περιμένουν ανταπόδοση;» (12). Ρομαντικό; Ίσως. Ο ρομαντισμός της καλοσύνης, όμως, ίσως τελικά... σώσει τον κόσμο (8). 

ΕΡΩΤΗΣΕΙΣ 
1. Με τον τίτλο του άρθρου, οι συντάκτες του εννοούν: 
α. Με την καλοσύνη οι άνθρωποι επιδίδονται σε καθημερινές ασήμαντες πράξεις. 
β. Με την καλοσύνη ανθοφορεί το φυσικό περιβάλλον. 
γ. Με την καλοσύνη ευεργετούνται σωματικά και ψυχικά οι άνθρωποι. 
δ. Με την καλοσύνη οι άνθρωποι νιώθουν στιγμιαία χαρά. 
2. Ποιο θέμα αναδεικνύεται στη 2η παράγραφο; 
α. Οι ευγενικές πράξεις συχνά αυξάνουν το άγχος. 
β. Κάθε πράξη καλοσύνης δημιουργεί την αίσθηση πληρότητας και χαράς. 
γ. Η καλοσύνη δημιουργεί στο άτομο την αίσθηση του ανικανοποίητου. 
δ. Κάθε καλή πράξη προκαλεί προβλήματα στο ανοσοποιητικό σύστημα. 
3. Τι σημαίνει η φράση: «Επιπλέον, με το να είμαστε καλοί με τους άλλους, βγάζουμε τον εαυτό μας από το κέντρο του μικροσύμπαντός μας»; 
α. Στρέφεται το ενδιαφέρον μας στον εσωτερικό μας κόσμο.
β. Ανακαλύπτουμε πόσο απέραντο είναι το σύμπαν. 
γ. Γινόμαστε εξωστρεφείς με τη χρήση των μέσων κοινωνικής δικτύωσης. 
δ. Ανακαλύπτουμε πέρα από τον εαυτό μας και τους άλλους. 
4. Σύμφωνα με την 3η παράγραφο η καλοσύνη και η ενσυναίσθηση: 
α. Ενισχύουν το ενδιαφέρον για τον συνάνθρωπο και βοηθούν στην αλληλοκατανόηση. β. Βοηθούν στην αλληλεπίδραση των ανθρώπων, αλλά μειώνουν τον ελεύθερο χρόνο.  γ. Ωθούν τους ανθρώπους να επικοινωνούν μέσω της οθόνης των κινητών. 
δ. Ευνοούν τη γενναιόδωρη προσφορά υλικών αγαθών προς τους άλλους. 
5. Με ποιον τρόπο συνδέεται στην 4η παράγραφο η καλοσύνη με την ποιότητα ζωής; α. Με την οικονομική άνεση, την εντυπωσιακή εμφάνιση και την έπαρση. 
β. Με την κοινωνικοποίηση, την εσωτερική ομορφιά και τη θετική αυτοεικόνα. 
γ. Με τη δημοφιλία, τη μόδα και την αυτογνωσία. 
δ. Με την αύξηση του μέσου όρου ζωής, τη νεανική εμφάνιση και τη γοητεία. 
6. Στην 5η παράγραφο ποια είναι η σχέση ανάμεσα στον «αυθεντικό αλτρουισμό» και στην «καλοσύνη στρατηγικής»; 
α. Οι δύο έννοιες ταυτίζονται, γιατί απαιτούν ανταπόδοση. 
β. Προϋποθέτουν προσχεδιασμένη προσφορά στον συνάνθρωπο. 
γ. Έχουν ως βασικό χαρακτηριστικό τους τη ρομαντική διάθεση. 
δ. Αποτελούν δύο μορφές εκδήλωσης της καλοσύνης. 
7. Τι σημαίνει η φράση: «Η καλοσύνη είναι αρετή των δυνατών ανθρώπων»;
α. Οι άνθρωποι που έχουν μυϊκή δύναμη διαθέτουν καλοσύνη. 
β. Οι άνθρωποι με υψηλές αξίες ενεργούν με κριτήριο την καλοσύνη. 
γ. Η αρετή είναι γνώρισμα των ανθρώπων με ευάλωτο χαρακτήρα. 
δ. Οι δυνατοί άνθρωποι δεν ενεργούν ενάρετα. 
8. Τι επισημαίνουν στο τέλος του κειμένου οι συντάκτες; λέγοντας: «Πόσο πιο… ίσως τελικά... σώσει τον κόσμο»; 
α. Η ρομαντική προσέγγιση της καλοσύνης ενδέχεται να σώσει τον κόσμο. 
β. Η καλοσύνη με τον ρομαντισμό οδηγεί την κοινωνία σε αδιέξοδο. 
γ. Η έλλειψη ρομαντισμού προκαλεί κοινωνική ισορροπία. 
δ. Ο κόσμος μπορεί να γίνει καλύτερος χωρίς αυθόρμητες ενέργειες. 
9. Ποιος είναι ο κύριος σκοπός των συντακτών του κειμένου;
α. Να ευαισθητοποιήσουν και να συγκινήσουν τους αναγνώστες. 
β. Να τέρψουν το αναγνωστικό κοινό. 
γ. Να στρέψουν το ενδιαφέρον σε επιστημονικά θέματα. 
δ. Να διαφημίσουν την ποιότητα ζωής του σύγχρονου ανθρώπου.
10. Για ποιο λόγο οι συντάκτες του κειμένου παραθέτουν ερευνητικά δεδομένα; 
α. Αποτελούν αφετηρία για αντίλογο, ειρωνεία ή αμφισβήτηση των θέσεων τους. 
β. Προκαλούν αισθητική απόλαυση με την αξιοποίηση λογοτεχνικών αναφορών. 
γ. Προσδίδουν επιστημονική εγκυρότητα στο κείμενο (επίκληση στην αυθεντία). 
δ. Προβάλλουν την αντίθετη θέση από τη δική τους. 
11. Πώς θα χαρακτηρίζατε το ύφος του κειμένου; 
α. Σαρκαστικό και ειρωνικό προς τους αναγνώστες  
β. Ουδέτερο και αντικειμενικό
γ. Προτρεπτικό με συγκινησιακή φόρτιση
δ. Ακαδημαϊκό και επίσημο
12. Ποιος είναι ο ρόλος των ερωτήσεων στο τέλος του κειμένου: «Φαντάζεστε πόσο καλύτερος … χωρίς να περιμένουν ανταπόδοση;»; 
α. Δημιουργούν κλίμα αμηχανίας και φόβου στους αναγνώστες. β. Προβληματίζουν και αφυπνίζουν. γ. Εκφράζουν αβεβαιότητα, ανασφάλεια και απορία. δ. Προκαλούν συναισθήματα θυμού και έντασης στους αναγνώστες. 
13. Ποιος είναι ο κύριος θεματικός άξονας της 3ης παραγράφου; 
α. Η αλληλοκατανόηση συμπορεύεται με την αρετή της καλοσύνης. 
β. Η ενσυναίσθηση υπονομεύει την αλληλεπίδραση. 
γ. Οι άνθρωποι που έχουν ενσυναίσθηση δείχνουν εσωστρέφεια. 
δ. Η καλοσύνη μπορεί να μας αποσυνδέσει από την εξάρτηση των κινητών. 
14. Στη φράση: «Κάθε μικρή πράξη γενναιοδωρίας φτιάχνει μια γέφυρα προς έναν άλλο άνθρωπο.» έχουμε: 
α. μεταφορά, β. κυριολεξία, γ. παρομοίωση, δ. υπερβολή 
15. «Η καλοσύνη στρέφει την προσοχή μας στον κόσμο, στους ανθρώπους γύρω μας και μας προτρέπει να συνδεθούμε μαζί τους». Ποια από τις παρακάτω λέξεις είναι συνώνυμη της λέξης «προτρέπει»; 
α. αποσκοπεί, β. παραβλέπει, γ. απομακρύνει, δ. παρακινεί 
16. «Τελευταίο, αλλά καθόλου αμελητέο»: ποια από τις παρακάτω λέξεις έχει το αντίθετο νόημα από τη λέξη «αμελητέο»; 
α. ανούσιο, β. σημαντικό, γ. άχρηστο, δ. ωφέλιμο
17. Ποια λέξη είναι ομόρριζη με τη λέξη «αποφεύγοντας»; 
α. εμφύτευμα,  β. καταφύγιο,  γ. περιφορά,  δ. πρόφαση 
18. «Φαντάζεστε πόσο καλύτερος θα μπορούσε να γίνει ο κόσμος αν αξιοποιούσαμε τα οφέλη της καλοσύνης μέσα από πράξεις εθελοντισμού και φιλανθρωπίας;». Τι εκφράζει η υπογραμμισμένη δευτερεύουσα πρόταση; 
α. χρόνο, β. υπόθεση, γ. αποτέλεσμα, δ. αιτία 
19. Στη φράση: «Αποτέλεσμα της ενσυναίσθησης, λένε οι επιστήμονες, είναι η απλή, θετική αλληλεπίδραση με τους ανθρώπους γύρω μας» ποιος είναι ο συντακτικός ρόλος της λέξης «αποτέλεσμα»; 
α. Αντικείμενο, β. Υποκείμενο, γ. κατηγορούμενο, δ. παράθεση 
20. «Σκεφτείτε, όμως, πώς αισθανθήκατε, τη στιγμή που κάνατε μια τέτοια κίνηση». Τι είδους πρόταση εισάγει το «πώς» και ποιος είναι ο συντακτικός της ρόλος; 
α. ειδική πρόταση, αντικείμενο στο ρήμα «σκεφτείτε»
β. πλάγια ερωτηματική πρόταση, αντικείμενο στο ρήμα «σκεφτείτε»
γ. ερωτηματική πρόταση, επιρρηματικός προσδιορισμός
δ. ειδική πρόταση, υποκείμενο στο ρήμα «σκεφτείτε»
21. «απελευθερώνονται»: Πώς είναι το ρήμα στον Συντελεσμένο Μέλλοντα; 
α. θα έχουν απελευθερωθεί, β. θα απελευθερώνουν, γ. θα απελευθερώσουν, δ. θα έχουν απελευθερώσει. 
22. «Επιπλέον, οι ειδικοί συνδέουν την καλοσύνη με τη μακροζωία.». Τι δηλώνει η διαρθρωτική λέξη «Επιπλέον»; 
α. αντίθεση, β. αιτιολόγηση, γ. σκοπό, δ. προσθήκη
23. «επιβεβαιώνουν πως το ότι νιώθουμε όμορφα…»: Ποιος είναι ο συντακτικός ρόλος της λέξης «όμορφα»; 
α. επιθετικός προσδιορισμός, β. κατηγορηματικός προσδιορισμός, γ. επιρρηματικός προσδιορισμός, δ. επιρρηματικό κατηγορούμενο. 

1.Να εντοπίσετε συνδετικές λέξεις του κειμένου και να γράψετε τη σημασία τους.

2. Να συμπληρώσετε τον πίνακα.

